Vissers vies oor p’lemoen | Netwerk24
Vissers vies oor p’lemoen
Deur Yaël Malgas 12 Augustus 2019 06:01
AO Johan Rossouw, Johan Isaacs (’n klerk), sers. Christopher Kleinsmith, konst. Nhlakanipho Gumbi en reservistekonstabel Reagan Samuels by die gestroopte perlemoen wat in Marikana, Middelpos, gevind is.
Die Saldanha-polisie het verlede week op meer as R70 000 se perlemoen afgekom en die vonds het talle vissers die josie in.
Lede van die plaaslike polisie het Vrydag 2 Augustus ’n opsporingsoptrede uitgevoer wat hulle na ’n plakkershut in Marikana, Middelpos, gelei het. Hier het hulle twee mans net 203 eenhede perlemoen aangetref.
Volgens AO Yolanda Kotze is die straatwaarde van dié vonds R71 122,50. “Die twee verdagtes, onderskeidelik 28 en 33 jaar oud, is in hegtenis geneem,” sê sy.
Traffic, ’n internasionale moniteringsnetwerk vir natuurlewe-handel, het in September verlede jaar navorsing gepubliseer wat aandui dat perlemoenstropery as bedryf byna R888 miljoen per jaar beloop.
Talle Weskussers het die plaaslike polisie gelukgewens met hul vonds en sê dit is juis stropers wat keer dat volwaardige vissers kos op die tafel kan sit. “Bliksems, dit is deur sulke dinge dat kwotas nie uitgereik word nie,” meen een Weslander-leser.
“Baie bly hulle is gevang. Ons wat bereid is om vir permitte te betaal, mag dan nie eens een uithaal nie en die stropers verydel dit so,” sê ’n ander.
Weslander het by ’n plaaslike wetstoepasser gaan aanklop om te hoor wat die stand van sake aan die Weskus is. “Dit kan jou buurman wees wat stroop en jy sal dit nie eens weet nie,” sê die kundige, wat anoniem wil bly. Hy sê perlemoenstropery vind in ’n gesofistikeerde, georganiseerde netwerk plaas wat alles van dwelmhandel en gesteelde voertuie tot onwettige vuurwapens insluit.
“Hierdie stropery is makliker om op te let in die Suid-Kaap. Indien enigiemand daar met ’n rubberboot uitgaan, moet jy weet dis stropery, maar aan die Weskus kan dit regtig enigiemand wees wat uitgaan. Daarom is een van die belangrikste dele van die bekamping van stropery om informante te hê. Mense wat enigiets verdag opmerk, moet wetstoepassers daarvan bewus maak om die bedryf te help stopsit.”
Die twee verdagtes het intussen op ’n aanklag van die besit van perlemoen in die Vredenburg-landdroshof verskyn.